b'\n_START_ARTICLE_\nJonavos sporto, sveikatingumo ir pramog\xc5\xb3 kompleksas\n_START_SECTION_\nTikslai, statybos etapai\n_START_PARAGRAPH_\n2006 m. bir\xc5\xbeelio 22 d. Jonavos rajono savivaldyb\xc4\x97s taryba pritar\xc4\x97 projekto \xe2\x80\x9ePramog\xc5\xb3, sporto ir sveikatingumo kompleks\xc5\xb3 statyba ir stadiono rekonstrukcija\xe2\x80\x9c koncepcijai. Projekto tikslai - pagerinti s\xc4\x85lygas sportininkams ir u\xc5\xbesiimin\xc4\x97jantiems k\xc5\xabno kult\xc5\xabra; sudaryti s\xc4\x85lygas \xc4\xaf sporto baz\xc4\x99 patekti ir u\xc5\xbesiimin\xc4\x97ti ne\xc4\xafgaliesiems; pritaikyti sporto baz\xc4\x99 ir jos prieigas sportininkams, aktyviam poilsiui ir paslaug\xc5\xb3 verslo pl\xc4\x97trai. Jonavos rajono savivaldyb\xc4\x97s administracijos direktorius paskirtas atsakingu u\xc5\xbe sprendimo vykdym\xc4\x85. Stadiono renovacijos bei universalios sporto sal\xc4\x97s statybos organizatorius - Jonavos rajono savivaldyb\xc4\x97. Ie\xc5\xa1komas privatus investuotojas (\xc4\xaf vis\xc4\x85 kompleks\xc4\x85 arba \xc4\xaf atskiras jo dalis)._NEWLINE_Pasta\xc4\x8dius nauj\xc4\x85 sporto sveikatingumo kompleks\xc4\x85, bus sudarytos geresn\xc4\x97s s\xc4\x85lygos Jonavos rajono klubin\xc4\x97ms komandoms, Jonavos sporto centro moksleivi\xc5\xb3 vedan\xc4\x8diosioms komandoms treniruotis ir vykdyti var\xc5\xbeybas, siekti didelio meistri\xc5\xa1kumo. Atsiras galimyb\xc4\x97 vykdyti tarptautines, nacionalin\xc4\x97s ir regionin\xc4\x97s reik\xc5\xa1m\xc4\x97s, rajoninius sportinius renginius ir var\xc5\xbeybas. Pad\xc4\x97s efektyviau, \xc4\xafvairiau vykdyti prevencines programas, kurios padeda moksleiviams ir jaunimui i\xc5\xa1siugdyti s\xc4\x85moning\xc4\x85 ir atsaking\xc4\x85 po\xc5\xbei\xc5\xabr\xc4\xaf \xc4\xaf savo veiksmus, aktyvins \xc5\xa1i\xc5\xb3 vaik\xc5\xb3 ir jaunimo socializacij\xc4\x85. Atsiras galimyb\xc4\x97 u\xc5\xbesiimin\xc4\x97ti k\xc5\xabno kult\xc5\xabra ir sportu ne\xc4\xafgaliesiems ir jiems integruotis \xc4\xaf visuomen\xc4\x99 per sport\xc4\x85. Renovuotas stadionas atitiks Lietuvos futbolo federacijos keliamiems licencijavimo rezultatams, bus sudarytos s\xc4\x85lygos vykdyti nacionalines, regionines ir kitas lengvosios atletikos var\xc5\xbeybas._NEWLINE_Pramog\xc5\xb3, sporto ir sveikatingumo kompleksas kuriamas 3 etapais. Pirma statoma sporto sal\xc4\x97, \xc4\xafrengiamos \xc5\xbei\xc5\xabrov\xc5\xb3 trib\xc5\xabnos prie Jonavos stadiono futbolo aik\xc5\xa1t\xc4\x97s (I etapo darb\xc5\xb3 vert\xc4\x97 - apie 15 mln. Lt, darbams prad\xc4\x97ti 2010 m. pakakt\xc5\xb3 900 000 Lt). 2010 m. baigiamas rengti sporto, sveikatingumo ir pramog\xc5\xb3 komplekso teritorijos detalusis planas. Rengiama techninio projekto architekt\xc5\xabrin\xc4\x97 dalis. Toliau bus statomas pramog\xc5\xb3 kompleksas ir vie\xc5\xa1butis (pritraukiant verslo investicijas). Iki 2015 m. bus sutvarkytas Jonini\xc5\xb3 sl\xc4\x97nis (tam tikimasi gauti l\xc4\x97\xc5\xa1\xc5\xb3 i\xc5\xa1 ES strukt\xc5\xabrini\xc5\xb3 fond\xc5\xb3). Vis\xc5\xb3 darb\xc5\xb3 vert\xc4\x97 \xe2\x80\x93 apie 136 mln. Lt.'